Kort før middag blev der kaldt til storalarm på en gård ved Lyngby lige nord for Terndrup. En traktor var kørt ind i en stolpe, og det udløste en kædereaktion af uheldige begivenheder. - Sammenstødet får et el-skab til at bryde i brand. Det får strømmen til at gå på hele gården med malkekvæg - men værre var, at branden raserer lige ovenover nogle tanke med tusindvis af liter diesel, fortæller indsatsleder René Nikolajsen fra Nordjyllands Beredskab. Brandfolk fra Terndrup gik med det samme i kast med at slukke branden omkring tankene og derefter at køle, mens ekstra mandskab fra Als og Hadsund gik i gang med det øvrige slukningsarbejde. - Dieseltankene var kun halvt fyldte, men det er faktisk meget værre, end hvis de var fyldte. Når dieselolien bliver varm, begynder den at udvikle dampe ved 62-65 grader, som selvantænder, hvis varmen fortsætter med at stige, indtil den selvantænder. Og med en halvtom tank har vi at gøre med en stor eksplosionsfare, for så er der mere plads til dampene, forklarer han. Mens de øvrige mandskaber fik flammerne i bygningen under kontrol, har Terndrup-mandskabet nu fået kølet tanken så meget ned, at den umiddelbare fare er overstået. - LIge nu ligger tankens temperatur på 50-60 grader, så vi regner med at køle på den en times tid endnu, og så er vi færdige. Til gengæld får elektrikeren travlt. Den tilkaldte elektriker skal nemlig hurtigst muligt have etableret strøm igen på ejendommen, hvor køerne skal malkes hen på eftermiddagen.

Opsummering:
Under en brand i en foderhal var der overhængende fare for, at store dieseltanke ville springe i luften.